Tredje gang er rigtig nok lykkens gang. I hvert fald for den danske bjergbestiger Rasmus Kragh.

Natten til torsdag dansk tid har han som den første dansker nogensinde nået toppen af verdens højeste bjerg, Mount Everest, uden brug af ilt i trykflaske.

Det fortæller Benjamin Rud Elberth, der er en del af danskerens team, og som har været i kontakt med ham, efter han nåede toppen.

- Formel 1-ruten virkede. Det lykkedes. Jeg er max tømt for alt, men jeg er ovenud lykkelig, lød beskeden fra Rasmus Kragh.

Han befinder sig nu i camp 4 på Mount Everest i 7950 meters højde, hvor han skal hvile i en times tid, inden han fortsætter nedstigningen mod basecampen, der ligger i 6.000 meters højde.

Tredje gang blev lykkens gang

Rasmus Kragh har to gange tidligere forsøgt at bestige verdens højeste bjerg uden medbragt ilt.

Han måtte dog opgive 250 højdemeter fra toppen begge gange blandt andet på grund af dårlige vejrforhold, som satte en stopper for hans mål.